## L’Hospital General de València licitarà en octubre el projecte d’obra per a la reforma integral de la seua cuina

*** El Consorci Hospitalari ha publicat l’anunci previ en la Plataforma de Contractació del Sector Públic
* La reforma comptarà amb una inversió prevista de 2,6 milions d’euros amb l’objectiu que la nova cuina estiga acabada a finals de 2026
* La millora de les instal·lacions afectarà una àrea de 900 metres quadrats**

El Consorci Hospital General Universitari de València licitarà en octubre el projecte d’obra per a la reforma integral de la seua cuina, una actuació destinada a millorar la qualitat assistencial d’este centre sanitari, l’anunci previ del qual s’ha publicat este divendres en la Plataforma de Contractació del Sector Públic.

Així, el General de València ja està preparant la licitació del contracte per a la redacció del projecte tècnic i la direcció d’obra amb un pressupost de 160.000 euros per a la redacció del projecte d’execució i la direcció d’obra, i 2.500.000 d’euros per a l’obra, que es preveu que finalitze a la fi de 2026.

Amb esta reforma integral, que afectarà una àrea de 900 metres quadrats, tant les instal·lacions com les distribucions físiques i els revestiments quedaran totalment renovats.

Per a dur-ho a terme, el pla funcional preveurà un replantejament del procés de preparació d’aliments per a pacients i l’actualització de la distribució d’espais d’elaboració i processament.

D’altra banda, s’obtindrà una destacada millora en la climatització i ventilació de la cuina i una perfecta estratificació de temperatures entre els espais de processament per a assegurar la preservació de la cadena de fred, la conservació d’aliments i la seua preparació per al cuinat.

Quant als revestiments, es milloraran també amb l’ús de recobriments continus, és a dir, sense juntes ni porositat, i amb elevada resistència a impactes.  
Amb totes estes actuacions, la nova cuina de l’Hospital General disposarà de les millors condicions per a garantir la seguretat alimentària i òptimes condicions i comoditat per als professionals de l’àrea.

Fecha: 12/08/2024